Advocat de Delictes Sexuals a Tarragona - Rovira Llor Abogados\nAdvocat de Delictes Sexuals a Tarragona\nSi estàs buscant un advocat de delictes sexuals a Tarragona amb una àmplia formació i experiència en els delictes sexuals, també anomenats delictes contra la Llibertat Sexual Rovira Llor Advocats és el teu bufet de confiança.\nEl nostre bufet d’advocats de delictes sexuals a Tarragona ens permet oferir un servei integral tant en la comunitat com a nivell nacional. Comptem amb advocats pertanyents a l’Il·lustre Col·legi d’Advocats de Barcelona.\nDes de fa més de 27 anys oferim assessorament personalitzat per a casos de delictes sexuals.\nEls delictes contra la llibertat sexual són els que atempten contra la integritat sexual d’una altra persona i no fa falta que hi hagi una penetració perquè sigui un delicte sexual. En molts d’aquests casos la urgència per a aconseguir les proves és vital per a tenir una acusació ferma.\nSón aquells que vulneren el bé jurídic de la llibertat i indemnitat sexual d’una persona.\nEl codi penal recull diversos delictes que atempten contra aquests béns jurídics, utilitzant violència, abusos, explotació sexual i prostitució.\nRovira Llor Advocats té molts anys d’experiència oferint serveis d’advocat en delictes sexuals a Tarragona. El nostre compromís és garantir la millor acusació o defensa en delictes sexuals i si escau ajudant a la víctima en tot moment i assessorant-lo amb les pautes que ha de seguir, per això som considerats a Tarragona un despatx d’advocats en delictes contra la llibertat sexual de referència.\nNecessites un advocat de Delictes Sexuals\nCompleta el formulari i t’atendrem.\nQuins tipus de delictes sexuals hi ha?\nTenim el delicte d’agressió sexual, és més conegut com a delicte de violació. El delicte de violació és el més greu i s’aconsegueix el contacte físic amb violència o intimidació contra una altra persona. En el Codi Penal està definit com un atemptat contra la llibertat sexual d’una altra persona, utilitzant violència, sense el seu consentiment i en contra de la seva voluntat i obligant-lo a realitzar determinats actes sexuals.\nEl delicte d’abús sexual es correspon amb comportaments que atempten contra la llibertat sexual, sense que la persona consenti i on no existeixi violència.\nL’assetjament sexual és la proposició o sol·licitud de favors de caràcter sexual d’una persona a una altra en l’àmbit laboral, docent o de prestació de serveis, aprofitant les circumstàncies i així provocar una situació intimidatòria, hostil o humiliant.\nAquests 3 delictes són els més coneguts, encara que també ens trobem amb molts casos d’altres tipus com són;\nAbusos i agressions sexuals a menors de 16 anys són tots aquells el qual un individu realitzi actes sexuals amb un menor de 16 anys\nEl delicte de prostitució, explotació sexual i corrupció de menors castiga a tot aquell que facilita, incita o promou la prostitució d’un menor o una persona amb discapacitat o especial protecció. Així com el lliurament sexual d’una persona, a canvi d’una remuneració econòmica.\nAquests delictes són els més coneguts, però lamentablement hi ha més com: El ciberassetjament sexual de menors conegut com child grooming, exhibicionisme i provocació sexual.\nEls millors advocats en Delictes Sexuals a Tarragona\nAl llarg dels 27 anys d’experiència com a advocats de Delictes Sexuals a Tarragona hem participat en gran nombre de casos judicials punt a nivell local, nacional i internacional amb resultats satisfactoris per als clients, per la qual cosa tenim un gran reconeixement en advocats de delictes sexuals a Tarragona.\nRovira Llor Advocats és dels primers despatxos d’advocats que es va especialitzar en Delictes Sexuals, tant en víctima com defensa.\nTreballem en tot el territori nacional.\nEl nostre objectiu en aquests casos és que es faci justícia i es condemni al victimari pels maltractaments provocats a la víctima, a més de sol·licitar una indemnització tant per les seqüeles d’aquestes conseqüències causades, com per danys morals.\nEstarem encantats d’ajudar-te i assessorar-te en tot el procediment.\nSi aquestes buscant advocats de delictes sexuals a Tarragona, no dubtis a comptar amb Rovira Llor Advocats.


IV Trobada Interreligiosa de Joves d’AUDIR – AUDIR\nHome Últimes Notícies IV Trobada Interreligiosa de Joves d’AUDIR\n4 junio, 20145 julio, 2018\nEl periodista David Casals publica al diari Catalunya Religió l’article “Joves que s’impliquen a favor de la convivència”. Es tracta d’una publicació sobre la “IV Trobada Interreligiosa de Joves” que va tenir lloc el darrer dissabte 24 de maig a la seu d’AUDIR.\nAquesta va ser la quarta edició d’una sèrie de trobades de diàleg interreligiós de joves que AUDIR porta realitzant des de 2010. En aquesta ocasió el tema de la trobada va ser el de mecanismes i iniciatives per fomentar la convivència entre persones i tradicions religioses diferents.\nL’assistència va ser de 29 participants de tradicions religioses diferents i també de confesions no religioses. Les tradicions presents a la trobada van ser: islam, cristianisme catòlic, ortodox i protesant, budisme, sikhisme i confesions no religioses (ateus i agnòstics). La trobada va comptar també amb la dinamització de treballadores i voluntaris d’AUDIR així com amb la participació de la Xarxa BCN Antirumors i la Nave Va que van oferir un taller de teatre antirumors molt interessant.\nEls joves van presentar diferents projectes i/o activitats que s’estan duent a terme des de les seves comunitats per a afavorir el diàleg i la convivència: Tea and talk (Església Adventista) Projecte Tamunt (Associació per a la Cooperació, la Interacció Social i la Interculturalitat), Projectes diversos de la Joventut Minhaj Ul Quran, Espai Interreligiós (Fundació Migra Studium), Coral (Comunitat Forjadores de vida) .\nAixí mateix, la Xarxa Antirumors de Barcelona va presentar la seva iniciativa com a projecte que promou la convivència des de l’àmbit institucional (Ajuntament de Barcelona).\nDes d’AUDIR valorem molt positivament aquesta trobada i considerem que va ser molt profitosa. Esperem que en pugui haver moltes més i tan gratificants o més que aquesta!\nPodeu llegir més sobre la trobada a l’article d’en David Casals: http://www.catalunyareligio.cat/articles/57714


La moda femenina del segle XX torna Museu Valencià de la Festa d’Algemesí - Vista impresión\nLa moda femenina del segle XX torna Museu Valencià de la Festa d’Algemesí\nViernes, 24 de junio de 2016 | e6d.es\n• Desfilada i recreació històrica que es celebrarà esta vesprada, a les 19:30 hores al Museu Valencià de la Festa\n"La moda en temps de canvis" es tracta d’una desfilada i recreació històrica que es celebrarà el proper 24 de Juny a les 19:30h al Museu Valencià de la Festa. Degut a l’èxit de la desfilada que va acompanyar a la inauguració de l’exposició "Teixint la història", on es pogueren veure mostres d’indumentària femenina des de 1900s fins a 1950s, i el clam d’aquells que no pogueren assistir o que voldrien veure-la de nou, des del Museu de la Festa i amb l’organització del comissari Guillem Alventosa Talamantes, s’ha decidit realitzar una nova desfilada.\nAquesta vegada la desfilada històrica abraçarà des de principi de 1900 fins a 1960. En ella podrem veure alguns dels vestits que ja es veieren a la primera desfilada i un gran nombre de nous vestits i conjunts, entre els quals podrem veure indumentària de la psicodèlia dels anys 60, el servei domèstic dels anys 20 i el cinema folklòric espanyol dels anys 40.\nEl treball amb teixit sempre ha estat una disciplina molt popular i característica a la Comunitat Valenciana. A la població d’Algemesí ja en el segle XVI la riquesa que va permetre l’ampliació a la Basílica de San Jaume partint de la capella inicial va ser deguda al comerç i la producció de seda; si seguim la línia del temps segur que tots tenim avantpassats, àvies, besàvies i familiars relacionats amb el món tèxtil. Partint d’aquesta idea és com s’ha conjugat el projecte que s’està realitzant al Museu Valencià de la Festa. El concepte d’indumentària és molt ampli i el paper de les costureres, dissenyadors i modistes juga un tret fonamental. Les modistes i costureres locals, contractades per l’ADL, han aportat els seus coneixements amb el fil i l’agulla, per poder dur endavant aquest projecte baix la direcció d’un historiador de l’art. Des del Museu volem apropar la indumentària a tot el públic, moure l’interès de tot aquell que fins al moment no s’havia sentit atret per aquesta disciplina, ja que el seu valor com a art és molt important pel seu caràcter interdisciplinari. Política, societat, història, materials, i el context d’un moment en la història en concret i certes circumstàncies, són el que engloben el que veurem a la mostra ‘’Teixint la Història’’ i que el proper divendres 24 de Juny podrem veure al pati del museu.\nTot aquest projecte s’ha pogut dur a terme gràcies a l’organització del comissari Guillem Alventosa, l’ajuda i predisposició del Museu de la Festa i els seus treballadors i especialment a la Casa Insa. Gràcies a la seua donació, al Museu s’han pogut reconstruir alguns vestits emprant retalls de teles antigues que es trobaven en molt mal estat, i conjunts originals. La col•laboració dels becaris del Museu de la Festa ha estat essencial, però sobretot hem d’agrair la forma en que moltes perruqueries, maquilladores i fotògrafs de la nostra població s’han involucrat de forma desinteressada. És gràcies a la seua professional feina que realitzaran de forma completament gratuïta, que el proper dia 24 podrem gaudir de nou d’una xicoteta part de la història de la indumentària femenina del segle XX.


Restringits els accessos al Montsant i als Ports de Tortosa per l'alt risc d'incendi\nImatge del Faig Pare al Parc Natural dels Ports.\nInterior demana «màxima precaució» perquè si es produís un altre incendi la situació esdevindria «molt complicada»\nActualitzada 27/06/2019 a les 15:42\nEls Agents Rurals han restringit els accessos a la serralada del Montsant i als Ports de Tortosa per l'alt risc d'incendi des de quarts de tres de la tarda d'aquest dijous, avançant així una acció que s'havia dit que es produiria el divendres. Aquestes zones es sumen a la serra del Montsec, amb l'accés restringit des d'aquesta mitjanit. El director d'Agents Rurals, Josep Antoni Mur, ha exposat que l'activació del nivell 3 del Pla Alfa en aquests territoris implica el control total dels accessos, només es deixarà passar als veïns, però no als excursionistes perquè podria ser que els haguessin d'evacuar. Mur ha afegit que amb l'aplicació del nivell 2 del Pla Alfa s'han suspès unes 360 autoritzacions principalment per fer obres de manteniment. El secretari d'Interior, Brauli Duart, ha dit que si en aquests moments hi hagués un altre incendi a Catalunya «és evident que hauríem d'encara una situació molt molt problemàtica». La consellera d'Agricultura, Teresa Jordà, ha advertit que demà serà el dia més complicat.\nEn cas d'un altre incendi a Catalunya s'haurien de repartir els efectius que estan concentrats en l'incendi de la Ribera d'Ebre, ha exposat Brauli Duart, de manera que tots els professionals implicats en la seva extinció «haurien de multiplicar els seus esforços amb una eficiència que no podria ser la que actualment estan tenint concentrats al punt de l'incendi». Pel que fa a l'ajuda d'altres cossos d'altres indrets, com de l'exèrcit espanyol, ha dit que «tota pedra fa paret» i s'ha mostrat «molt partidari» de qualsevol col·laboració que hi pugui haver.\nLa consellera d'Agricultura, Teresa Jordà, ha advertit que «demà serà el pitjor dia» i per això ha fet una crida a «extremar la prudència» i també ha demanat «responsabilitat en tots els sentits, més enllà de l’incendi que ens ocupa». El representant del Servei Meteorològic de Catalunya ha afegit que avui i demà s'intensificaran les temperatures altes de manera que «només quedaran per sota dels 40 graus punts del litoral» i les mínimes estaran «per sobre dels 20 graus». Ha explicat que la situació millorarà el cap de setmana.\nEl representant dels Mossos d'Esquadra ha alertat de l'ús dels petards durant la Revetlla de Sant Pere i ha demanat que en cas de dubte no es faci ús dels petards «perquè un dels focus problemàtics d'incendis a la Revetlla de Sant Joan va ser aquest».\nPel que fa a les causes, Mur ha confirmat que tot fa pensar que l'incendi es va originar en un femer, una explotació avícola, per una «mala gestió dels fems» que havia fet aquesta persona que complia tots els requisits legals, però havia fer un «ús inadequat» de l'espai duent a terme «un apilament de fems a una zona que no corresponia». Aquesta persona «reconeix» els fets i va trucar al 112, ha dit Mur.\nComenta el contingut : Restringits els accessos al Montsant i als Ports de Tortosa per l'alt risc d'incendi


Tot allò que em passà desapercebut – Pilar Francès\nEl dilluns 25 de juny de 2020 es va fer públic el veredicte del XXIVè Concurs de Narrativa Dones Àrtemis de Cornellà de Llobregat. El relat que hi vaig presentar, Tot allò que em passà desapercebut, obtingué el cinquè premi.\nNomés una mateixa sap quantes respostes bellíssimes s’ha perdut al llarg de la vida, per por de fer la pregunta a aquell qui d’amagat estima. Sovint ens guardem a dins tot de paraules mai dites, sentiments que no gosem deixar aflorar i que, de ben segur, canviarien el rumb del nostre destí.\nEn Manel, el protagonista d’aquesta història, mai no va gosar dir a la Lluïsa que l’estimava. Ella, tampoc. I si aquell matí ella no… un altre final hagués reservat a aquest parell que, qui sap perquè, mai no es van dir allò tan bonic de “t’estimo”.\nBona tarda. Jo mateixa. Que diu que què? S’equivoca. Sí, sí, sóc la Lluïsa Vidal. No pot ser, perquè jo no m’he presentat mai a cap concurs literari, si sóc una nul·litat amb l’escriptura! Que l’hi vaig enviar el trenta-u de desembre? Impossible, aquell dia tenia el cap per altres coses. Torni-m’ho a dir, això. Que ho vaig fer sota el pseudònim de Manel Bosch. Mare meva, encara més sorpreses! Que no m’entén, diu. A veure, com li explico. És una mica llarg, sap. No té pressa. Me n’alegro, que no en tingui. Lola, m’ha dit que es deia, veritat? A veure Lola, per on començo, veurà…\nI abans de finalitzar aquest telenotícies, els oferim una informació d’última hora que ens acaba d’arribar a la redacció. El prestigiós crític gastronòmic Manel Bosch ha mort aquest matí a casa seva. Bosch era doctor en Filosofia i Lletres per la Universitat de Barcelona i se’l considerava com un dels crítics gastronòmics més importants del país. Havia publicat més d’una cinquantena de llibres sobre cuina catalana i d’arreu del món. Premiat internacionalment per la seva brillant literatura gastronòmica i amb la Creu de Sant Jordi l’any 2004, Bosch havia col·laborat amb aquesta casa en l’assessorament de diversos programes culinaris i formava part de nombrosos jurats de premis gastronòmics. Els donarem més detalls d’aquest succés, així com d’altres informacions, aquest vespre a les nou. Fins aleshores, passin una bona tarda.\nDivendres, 22 de novembre de 2018\nCada vegada m’agrada menys baixar a Barcelona. La Lluïsa em diria que ja m’he avesat a la calma de Sant Pol. Té raó, viure davant del mar té això, t’acostumes al va i ve de les onades, un compàs que nit i dia el fas ben teu. Ara ningú em trauria d’aquí!\nGran encert l’obertura del restaurant dels germans Rovira al MNAC. Res a veure amb el de Cadaqués. Celebro que la cuina no es vegi, això de fer-la oberta em desagrada enormement, vulguis o no els ulls se te n’hi van i, tot i el silenci, perceps la fressa i el garbuix d’olles i cassoles. En aquest tot és molt més reposat. La decoració, impecable, un classicisme modernitzat. L’ostra gratinada amb el punt exacte de curri, exquisida. El civet de llebre, gustosíssim i els bunyols de poma farcits de confitura de figues, deliciosos.\nPer delícia, el plat de faves que m’he trobat aquest vespre a la cuina, regal de la Lluïsa pels meus setanta anys! Sí, avui en faig setanta! Que en vaig fer de sort, el dia que es va presentar a casa amb la voluntat de cobrir la vacant de minyona. Descriu-te amb tres paraules: «Discreta, honrada, cuinera excel·lent i molt treballadora». «He dit tres!», li vaig respondre burleta, i les galtes se li van encendre, tant, que em vaig haver de disculpar per l’estirabot.\nTinc molt mal d’esquena. Cada dia les fiblades són més fortes. Ara trucaré a l’amic Forcadell, a veure si un dia d’aquests em pot fer un forat a la seva agenda.\n—Abans de tancar la Moleskine negra de pell, hi desa la nota manuscrita que s’ha trobat al costat del plat on s’hi llegeix: «Per molts anys, Lluïsa»—.\nSempre que faig faves me’n recordo de l’àvia Queta. Va ser la primera recepta que vaig escriure en aquell quadern de cobertes de pell vermelles i fulls crema que em van regalar els oncles de Figueres el dia que feia la primera comunió. En veure aquella preciositat, tothom em va preguntar alhora per a què el faria servir. La mare —encara sembla que la veig—, em va dir tota seriota: «No hi facis guixots, ni hi enganxis tonteries de les teves, guarda-te’l per quan siguis gran, que és molt bonic!». I com que jo sabia que allà dins només s’hi podien conservar coses importants, els vaig dir, amb un posat solemne: «Hi anotaré les receptes de cuina de la família». I amb la resposta els vaig deixar a tots amb un pam de boca oberta.\nL’àvia s’ho va agafar al peu de la lletra i el primer diumenge que hi vam anar a dinar, em va venir a buscar, tota decidida: «Que no volies aprendre dels que saben cuinar?». I com que a mi m’agradava fer-la feliç —perquè prou magres les va passar durant la postguerra—, vaig deixar la partida de dòmino que teníem començada amb l’avi Pep i vaig anar corrents a seure’m a la taula de la cuina, ansiosa per prendre nota de tot el que m’anés dictant. Primer ho apuntava en un full de paper qualsevol i quan ho tenia tot ben redactat ho passava a net al quadern.\nI així ara sé fer un bon arròs a la cassola, un bacallà amb panses i pinyons o un ànec amb salsifins. I avui que faig faves —congelades des de la primavera, que ara no n’és el temps!—, gràcies als seus consells, no m’oblido mai del farcellet de marduix i menta i de posar-hi per tapadora un plat amb aigua, que quan està eixut m’avisa que la menja ja està llesta per servir-la.\n—Senyor Bosch, pot passar que el doctor l’atendrà de seguida.\n—Gràcies, molt amable, senyoreta.\nEn Manel s’asseu en una de les dues confortables butaques de pell negre que el seu bon amic Jaume té a la consulta del Passeig de Gràcia. Es deixa anar i els seus ulls es perden per la biblioteca que té al davant. Prestatges farcits de volums d’anatomies del cos humà, vademècums i formules magistrals. Observa com sàviament hi ha sabut incorporar petites obres d’art que ajuden a amagar aquelles lletres tan poc agradoses de llegir. Somriu orgullós en veure que els seus regals reposen encara a la primera lleixa començant per la dreta, bé el podria anomenar el seu raconet. Allà hi descansa el cap de dona de bronze de l’escultor Josep Saus que li va oferir pels seus seixanta anys, el gerret blau turquesa de cristall de Murano, la capsa de Sri Lanka tota ella incrustada de pedretes de colors i al darrera els sis volums que va publicar sobre els orígens de la cuina catalana. I pensar que tots dos anaven per metges, però ell el primer any ho vaig deixar, allò de potinejar amb morts i veure sang no li esqueia. I es va decantar per la filosofia i les lletres i, alhora, per la història de l’art.\nDe sobte, la porta s’obre i el doctor entra amb posat seriós. S’abracen, més estona que de costum, i el metge, en comptes d’asseure’s a la seva cadira ho fa a la taula, davant per davant del seu amic.\n—Com et trobes, Manel?\n—Més bé, les pastilles que em vas receptar per al dolor sembla que em van millor, diria que l’han atenuat un xic.\n—No tinc bones notícies per donar-te i, si vols que et digui la veritat no sé ni per on començar.\n—Fa temps que ens coneixem i ja saps que entre nosaltres dos no hi ha hagut mai secrets.\n—Mai, ni quan em vas pispar la dona que m’agradava per casar-t’hi!\n—Manel, xato, que difícil m’ho poses!\nConcurs de Narrativa curta Ràdio Miramar\nConcurs adreçat a persones majors de 60 anys. Els relats han d’estar escrits en llengua catalana, han de ser originals i inèdits. L’extensió no ha de ser superior a les 200 paraules, títol inclòs. Temàtica: Confessa’ns un secret. Els treballs s’han d’enviar per correu electrònic a l’adreça ncurta2018@miramar.cat i hauran d’anar signats sota un pseudònim. Termini d’admissió: 31 de desembre de 2018. El veredicte del jurat i la proclamació del guanyador tindrà lloc el dia de Sant Jordi de 2019. S’atorgarà un únic premi de 200€ en metàl·lic.\n—Segur que vol estar sol, per cap d’any? Per què no ve a casa i sopem plegats amb en Pau i el nano?\n—No pateixis per mi, Lluïsa, estaré bé. Faré un mos i me n’aniré al llit aviat.\n—Sí, dona, no passis ànsia. I demà agafa’t el dia lliure i no vinguis fins dimecres al matí, que ja t’ho mereixes.\n—És que sense esca no es pesca!\n—Va, no parli boig, que això és seriós.\n—Tan seriós com el que et dic, no pateixis més!\nLa nostra trobada va ser casual, com les coses importants que ens passen a la vida. M’acabava d’instal·lar a Sant Pol, fugia de Barcelona i d’un divorci escabrós. Aquella tarda plovia a bots i barrals. De sobte, et vaig veure rere la reixa de l’entrada. Treballs em costà que entressis, no volies molestar, com has fet sempre. Em van agradar la teva naturalitat, el to de veu melós, el teu posat elegant i els teus ulls, petits i vius, com un far que no s’apaga mai. Vençuda la timidesa dels primers mesos, t’apropares a mi sense por, assedegada d’aprendre el que humilment et podia ensenyar. I ja sigui per les menges, pels petits detalls, per les lectures, per la cura personal o pels silencis respectats, em vaig enamorar perdudament de tu. Estava decidit a confessar-t’ho, però aquell matí em vas fer saber que esperaves un fill, en Pau petit. I jo, per no perdre el que hi havia entre nosaltres dos, vaig preferir callar, un sacrifici per quedar-me al teu costat. I observant-te, perquè així, amor meu, també es pot estimar, he passat aquests vint anys, els millors de la meva vida.\nI ara vés, per què no podia venir a sopar amb nosaltres, com si no ens conegués! No m’agrada que s’hagi quedat sol aquesta nit i menys en aquell casalot tan gran. Avui l’he vist pioc. Té febre, li he notat de seguida com els ulls li brillaven i quan l’he tocat m’ha semblat que bullia. Ara quan m’hagi acabat de dutxar i d’arreglar li faré una trucada i si em diu que no es troba bé hi aniré una estona abans d’anar-me’n a dormir. Perquè avui amb en Pau dormirem, com fem cada nit. No sé perquè m’he comprat aquest vestit de vellut blau marí, si fa temps que ni em mira. I pensar que quan ens vam casar no era gens ensopit, i ara no el treus del davant del televisor. Tot el contrari del senyor Manel, que no ho fa mai. Ell tothora llegeix, i si no escriu. «Tu també ho hauries de fer, Lluïsa, t’ho dic per un bé teu». Poc s’esperava el meu, «Aconselli’m». Quina cara va posar, encara sembla que el veig, amb la boca un xic torta de l’ensurt. I aquell vespre a l’hora de plegar em vaig trobar el primer exemplar al costat del joc de claus. Mirall trencat de la Rodoreda i a dins un punt de llibre d’argent amb una borla de seda natural de color malva i una nota que posava: «Estima les lletres, seràs dona afortunada». I després vingué Cien años de soledad d’en Gabo, la Duras amb el seu amant, El que hem menjat d’en Pla… I si m’afanyo i li vaig a portar un platet de sarsuela? Segur que se li posarien bé, un xic de rap i un parell d’escamarlans. Què soparà? Hauria d’haver insistit més perquè vingués avui al vespre a casa. Ara quan m’acabi de pintar els ulls el trucaré. No, millor que no ho faci, que m’ha dit que se n’aniria a dormir d’hora i no el voldria pas despertar. Ho faré demà al matí, i així, amb l’excusa de desitjar-li un bon any, sabré com es troba. Sí, millor que…\n—Lluïsa, que en tens per gaire?\n—Que has d’anar al lavabo?\n—No, és que el nano i jo estem morts de gana!\nJo, Manel Bosch i Puig, amb plenes facultats mentals, deixo tot el que posseeixo: la propietat de S’Agaró i l’àtic de Barcelona amb tot el seu contingut, els drets d’autoria, els diners, les accions i el cotxe, a la meva mà dreta, na Lluïsa Vidal i Ventura, per tots aquests anys passats al meu costat, amb exquisida fidelitat i perfecta sintonia.\nI perquè així consti, signo aquest document a 31 de desembre de 2018.\n—Ja te’n vas a dormir?\n—Sí, estic cansada. Porto dempeus des de les set del matí i per avui ja en tinc ben bé prou.\n—Dona, queda’t una estoneta aquí amb mi, que ens acabarem l’ampolla de cava i mirarem plegats el programa musical de la u.\n—No, Pau, no em ve gens de gust mirar la televisió ara. Si volguessis sortir i anar a prendre una copa a Platja d’Aro, no et diria que no.\n—A Platja d’Aro?\n—Sí, segur que hi ha ambient i així fem un xic més de festa.\n—No em moc de casa ni que em matin!\n—Com t’has tornat, Pau! Abans sempre sortíem, i ara…\n—Abans treballava a la fàbrica i ara faig de camioner, noia!\n—Doncs res, bona nit.\n—No t’emprenyis, tu ara! M’has d’entendre que volto més que els porcs de Sant Antoni, tot el dia carretera amunt, carretera avall!\n—Que no passa res. Bona nit.\nI queda’t escarxofat al sofà i no et moguis. Quin avorriment d’home! A mi que no em busqui, que no perdré ni un minut escoltant bruels i cridòries. Més m’estimo anar-me’n al llit i rellegir Algú com tu d’en Xavier Bosch, que des que el senyor Manel me’l va regalar em sembla que ho he fet unes mil vegades. Quin detall. Me’l donà pel meu aniversari. «Hi ha una dedicatòria personal de l’autor», em va dir. «Sempre és més tard del que ens pensem». Aquí ja se’m van humitejar els ulls i en veure les tres paraules finals, «Il·lusió, salut i llibertat», em queien uns llagrimots galtes avall que no els aturava res. Quina vergonya! Me’n vaig haver d’anar del seu davant i ell, pobre, encara m’anava al darrera tot disculpant-se. «Si ho arribo a saber, et regalo un ram de flors!». Flors? I pensar que fins aleshores no me n’havia regalades mai ningú, de flors!\n—Encara estàs desperta?\n—T’has perdut l’actuació d’en Bisbal i la Chenoa, noia. Han cantat a duo Historia de un amor, i ho han fet de collons!\n—Ah sí?, veus que bé.\n—I tu, on eres?\n—Jo, a París.\n—Òndia, no t’estàs de res, parenta!\n—La lectura és el viatge perfecte per als qui no ens movem mai de lloc.\n—Bona aquesta! Això ho diu en aquest llibre.\n—No, això m’ho diu sempre el senyor Manel.\n—Caram Lluïsa, si que has après coses, durant aquests vint anys al costat del teu amo!\n—I les que em queden encara per aprendre, Pau, les que em queden.\nDiumenge, 31 de desembre de 2018\nAixò s’acaba, arriba el final, el meu del tot inesperat, perquè encara comptava estar en aquest món una llarga estona. No em puc queixar, ans al contrari, que ho he tingut tot a la vida. Uns pares que em van estimar molt, uns professors que em van ensenyar de lletra i les regles fonamentals del saber estar, l’experiència de caminar per la vida acompanyat de bons amics, desencerts que m’han fet créixer, rialles, ploralles, he conegut món i he tingut temps de fer el que més m’ha agradat: llegir, menjar i viure!\nLluïsa, no em tinguis en compte el meu darrer rampell. Perdona’m!\nQue no s’ha llevat encara? Que puc passar? Uf, què hi fa a les fosques amb el dia tan bonic que se’ns presenta! Va, persianes amunt, que això no pot ser! Com es troba de la galipàndria, millor? Carica la fa encara. Què vol que li prepari per esmorzar? Suc de taronja i torrades amb melmelada? Això sí que no, ha d’esmorzar que el dia és molt llarg. Vol un iogurt amb mel i cereals? Res de nos! Que alguna cosa s’ha de ficar a l’estómac! Digui’m el que vulgui i li faig. Que no ho endevinaria mai? Si vostè ho diu, segur que no. De veritat, que vol unes torradetes de Santa Teresa? Ara mateix m’hi poso i les hi faig. Va que jo també me’n menjaré una amb vostè. Les vol amb un suc de taronja? Que s’estima més que obrim una ampolla de cava i brindem per el nou any que acabem d’encetar. Quins acudits! D’acord, emperò, s’ha de llevar! Com vulgui, però incorpori’s un xic. Va que l’ajudo. Dos coixins li va bé? Aaaamunt! Ja ho diuen que la grip d’aquest any és molt dolenta, que et deixa fet un nyap. Millor? Així m’agrada, que somrigui. Li he dut el diari, tingui, faci-hi una ullada que encara trigaré un xic a pujar, que el pa s’ha d’estar una estoneta en remull.\nAhir ens va deixar el nostre estimat Manel, sense fer gaire soroll, com ell volia. La nostra amistat venia de lluny. Estudiàrem als jesuïtes de Sarrià i acabat el batxillerat tots dos ens matriculàrem a Medicina. Jo vaig continuar però ell ho va deixar per la filosofia, les lletres i l’art. Quin gran encert! Dotat d’una gran curiositat en el terreny de les humanitats, les llengües —en dominava set!—, era un lletraferit gastronòmic, un tastaolletes incansable, un viatger empedreït, un bon amic dels seus amics, gran col·leccionista d’obres de pintors catalans, un sibarita i un bon vivant. Visqué sol, per decisió pròpia, els darrers vint anys de la seva vida. Escollí fer-ho en aquest raconet de la Costa Brava que tant s’estimava i acompanyat de la seva fidel Lluïsa. Amic, descansa en pau.\nNotari Cluells, gràcies per venir! No, no estic gens bé, la veritat. Encara no m’he fet a la idea. Ja li sabré dir d’aquí un temps, si se supera. Li ve de gust un cafè? Com vulgui, si més tard en vol un, vostè mateix. Seiem aquí, vora la finestra? Ja m’hi poso jo, al sol, no pateixi, que m’agrada. Notari, l’he cridat perquè ja he decidit què faré amb el llegat del senyor Manel i necessito que m’ajudi amb la paperassa. Gràcies. Miri, he pensat que em quedaré amb el piset de Barcelona. Aquest setembre el meu fill hi anirà a estudiar Dret i així tindrà on allotjar-se. Jo el podré anar a veure sovint i, de tant en tant, m’hi quedaré a dormir, més que res per tenir-lo controlat, sóc una mare patidora. Me n’alegro que li sembli bé. Pel que fa a les obres d’art que hi ha en aquesta casa i també les de Barcelona m’agradaria donar-les al MNAC, a Montserrat… on millor s’escaiguin. Ell era del parer que l’art havia d’estar a l’abast de tothom. Ara els urgells, sunyers, angladacamarasses, tapirós, dalís i tota la colla, que s’estiguin pels segles dels segles en un bon museu. Ho troba encertat, diu, que feliç em fa sentir-li dir. La gitana d’en Rusiñol li regalaré al doctor Mascarell, que li tenia el cor robat, i les joies de la mare seran per a la Marta, ella les lluirà molt millor que jo. Jo, només em quedaré el dibuix d’en Casas, el senyor sempre deia que m’assemblava a la Júlia Peraire i m’afalagava sentir-li-ho dir i, el collaret de perles, que fan més per a mi que els brillants. De veritat? M’agrada que m’ho digui, perquè m’ho he rumiat molt! Vostè, notari Cluells, heretarà la col·lecció de tintins. I tant que sí, el senyor Manel així ho hagués volgut. El fa feliç, jo que me n’alegro. També he decidit que me n’aniré a viure a la caseta dels guardes. Veu aquesta que hi ha aquí al davant. L’arreglaré i la faré habitable, ara només és un cau de teixons. Tot li sembla bé, notari, és fàcil posar-se d’acord amb vostè. I aquesta casa, la voldria convertir en un centre de recerca i difusió de la seva obra. Un lloc obert a tothom qui vulgui consultar els més de cinc mil volums que tenia. Això ha d’estar també a l’abast de tothom, no pot romandre en l’oblit. Que el deixo parat, diu. No exageri! I pel que fa als diners… Com que no n’ha de fer res, vostè! I tant que n’ha de fer! Deixi’m parlar. Miri, jo també vull continuar finançant tots i cadascun dels projectes que el senyor Manel tan discretament contribuïa a fer grans. I amb la resta li pagaré uns bons estudis al meu fill, conservaré la propietat i em dedicaré a visitar tots i cadascun dels racons que en vida ell va trepitjar. Que per molts anys ho pugui fer, diu, gràcies. Ah, m’oblidava dir-li el més important. Les seves cendres reposen des d’ahir al matí sota un cirerer, veu aquell que hi ha al final del jardí, davant del mar. Quan floria a la primavera, sempre deia que li recordava la tradició japonesa d’observar-los, l’hanami. Quin nom més bonic, no troba?\nUn, dos, tres, quatre i cinc prestatges! Mare meva! No me’n sé avenir que n’hi hagin cabut tants! Quan tingui esma hi aniré col·locant els llibres que al llarg de tots aquests anys el senyor Manel em va regalar. Hi estaré bé aquí, el cor m’ho diu. M’ha costat fer el pas, però en Pau i jo res teníem a fer plegats. En sentir-lo dir allò tan barroer de «collons parenta ara sí que ens fotrem una bona vidorra tots dos!», vaig pensar que no hi havia entès res i que més valia apartar-se’n, prendre un altre camí, per més solitari que se’m presentés.\n—Que no em senties? T’he cridat dues vegades!\n—No, estic tan concentrada, que no t’he sentit, perdona, rei.\n—Estic escrivint el que llegiré quan vagi a recollir el premi.\n—Ah sí. I què hi has posat si es pot saber?\n—Parlo de tot allò que em passà desapercebut.\n—I què és tot allò que et passà desapercebut, mare?\n—La seva malaltia, les hores finals i que… que m’estimava amb bogeria, fill, amb bogeria!


L'home en estat crític per l'incendi en un habitatge a Capmany té 92 anys - El Gerió Digital\nL'home en estat crític per l'incendi en un habitatge a Capmany té 92 anys\nUn helicòpter l'ha traslladat al Trueta\nDivendres, 8 de novembre de 2019 14:45h\nEl menjador cremat per l'incendi a una cada de Capmany (Alt Empordà) © ACN\nACN, Lourdes Casademont / Alt Empordà / Capmany\nL'home que ha resultat ferit crític amb cremades per un incendi a casa a Capmany (Alt Empordà) té 92 anys i estava amb la seva dona de 91 anys, que ha quedat ferida lleu. A ell l'han traslladat en helicòpter fins al Trueta de Girona i a la dona, en estat lleu, en ambulància fins a l'hospital de Figueres. L'avís s'ha rebut a les vuit i deu del matí en un habitatge del carrer Canigó. Quan els Bombers hi han arribat, la teulada estava cremant.\nSegons ha explicat un fill a aquest diari, el pare havia baixat a la planta de baix del menjador a encendre la llar de foc. "Pensem que podria haver-se marejat i que ha caigut al terra quan encenia el foc, que s'ha estès pel menjador", ha explicat el fill. A banda de les cremades al cos també té un cop al cap.\nSegons ha explicat un dels fills, el seu pare acostuma a baixar les escales amb la cadira elèctrica fins a la planta de baix on hi ha el menjador per encendre la llar de foc. El fill cada divendres els visita a primera hora i avui ha rebut l'avís de l'incendi quan ja estava de camí. Segons els han dit, l'home presentava un fort cop al cap a banda de les cremades. "Pensem que podria haver-se marejat i que ha caigut al terra en el moment d'encendre el foc, que s'ha estès per tot el menjador".\nSegons ha informat Bombers, han rebut l'avís a un quart de nou del matí. L'habitatge es troba al carrer Canigó número 4-6, a la zona de Can Coll de la Mata. S'hi han desplaçat dues ambulàncies del SEM i l'helicòpter medicalitzat que s'ha endut l'home en estat crític per les cremades. També hi han anat quatre patrulles dels Mosssos d'Esquadra. Un dels agents ha localitzat la dona, que estava al llit, i els Bombers l'han tret a l'exterior de la casa. Després, una ambulància se l'ha emportada a l'hospital de Figueres en estat lleu. Dos agents han hagut de ser atesos al lloc per inhalació de fum.


“Color cubà” de Joaquim Seguí – Barcelona Photobloggers\n“Color cubà” de Joaquim Seguí\nLa galeria fotogràfica il mondo inaugura el proper divendres 9 de novembre a les 19:30 h l’exposició “Color cubà” de Joaquim Seguí.\nAquesta mostra es va crear amb profund afecte i admiració per un lloc i la seva gent, alimentat pels vincles històrics i la memòria col·lectiva d’aquells emigrants a la recerca de fortuna a Cuba. Mirades d’anada i tornada. Una atracció per un poble mestís “de l’esperit a la pell” que va evocar Guillén com a “color cubano”.\nLlum, vida, calor, parsimònia, ritme, cadència, paciència, esperança, sabors, olors que evoquen la vida a la illa. Imatges escollides per a l’exposició que ens aproximen al sincretisme religiós cubà amb un fort component dels cultes a les divinitats africanes.\nData: Del 10 de novembre de 2018 al 12 de gener de 2019\nPublicat el 2 de Novembre de 2018 2 de Novembre de 2018 Autor Barcelona PhotobloggersCategories Exposicions\nAnterior Entrada anterior: “Women in Prison” de Jane Evelyn Atwood\nSegüent Entrada següent: “El poder emocional del capital: Cuba” d’Ana Cayuela


Els problemes d'habitatge i les eleccions comunals marquen la festa de Meritxell a Andorra\nPublicat 08/09/2019 18:28CET\nCANILLO (ANDORRA), 8 set. (EUROPA PRESS) -\nLa festa de Meritxell dona inici al curs polític a Andorra, que estar marcat pels problemes d'habitatge i les eleccions comunals al desembre, tal com ho han recordat en declaracions a la premsa els representants polítics i el copríncep episcopal, Joan Enric Vives, en la seva homilia de Meritxell.\nLa jornada festiva ha comenat amb l'obertura de la Casa de la Vall --edifici que alberga les sessions més tradicionals del Parlament-- per escoltar el discurs de la síndica general, Roser Suñé.\nSuñé ha desitjat que el nou període de sessions sigui fructífer, "per satisfer les necessitats dels ciutadans i acompanyar el conjunt del teixit econmic i social en les seves aspiracions", ha dit.\nLa síndica ha demanat passos per afavorir una major transparncia i participació activa, solucions als problemes d'habitatge i per establir un salari mínim "que sigui just i permeti el desenvolupament de les persones i les famílies".\nHOMILIA DEL COPRÍNCEP\nEl copríncep episcopal, Joan Enric Vives, en la seva homilia de la missa solemne de Meritxell, també ha fet referncia als problemes socials: "Estem convenuts que la bona política est al servei de la pau, respecta i promou els drets humans fonamentals".\nVives ha recordat que correspon als ciutadans escollir entre les propostes polítiques aquelles que "s'inspiren en la raó i els valors morals".\n"Als Estats els ha de ser molt important assegurar-se que separen les causes de l'exasperació o la impacincia dels grups socials que poden sentir-se discriminats o desfavorits", ha afirmat.\nXAVIER ESPOT I OPOSICIÓ\nEn relació amb els problemes d'habitatge i sobre els salaris, el cap de Govern, Xavier Espot, ha reconegut que són temes que estan damunt la taula i que s'est treballant per "trobar solucions realistes i sostenibles a mitj i llarg termini".\nHa recordat el compromís de pujar el salari mínim per sobre de l'IPC per arribar als 1.200 euros al final de la legislatura, i ha esmentat la possibilitat, si es mantenen les condicions actuals, de prohibir pel 2020 que els contractes de lloguer puguin incrementar-se més enll de l'IPC.\nEl president del grup parlamentari socialdemcrata, Pere López, ha afirmat que la seva principal preocupació és la de l'habitatge, els salaris i les pensions, i ha retret que no veuen, "per part de la majoria, voluntat per tractar aquests temes".\nLópez ha indicat que "avui dia l'única proposta seriosa que hi ha damunt la taula per trobar solucions a l'habitatge és la proposició de llei del Partit Socialdemcrata", que esperen que s'analitzi i es prengui en consideració.\nEls líders polítics han reconegut que els partits ja estan treballant en les estratgies a seguir de cara les eleccions comunals de desembre.\nLópez ha confirmat la voluntat de tenir candidats en les set parrquies, encara que es poden trobar diferents fórmules de candidatura: de partit, en coalició o com a part d'una plataforma ciutadana.\nEl president del grup parlamentari liberal, Ferran Costa, ha remarcat que en el cas de Liberals d'Andorra, "és potestat dels comits parroquials decidir com han d'anar a les eleccions".\nEn la mateixa línia s'ha pronunciat el president del grup parlamentari demcrata, Carles Enseñat, que ha dit que cada comit territorial té llibertat per pactar, i ha afegit que "cada parrquia té una dinmica diferent".\nEl líder de la formació Ciutadans Compromesos, Carles Naudi, ha confirmat que a La Massana es presentaran sota aquestes sigles i no en coalició.


Una unitat de diàlisi a l'Hospital Verge de la Cinta evita el trasllat a Jesús dels pacients ingressats - marfanta.com\nUna unitat de diàlisi a l'Hospital Verge de la Cinta evita el trasllat a Jesús dels pacients ingressats\nTORTOSA (Baix Ebre).- Els pacients ingressats a l'Hospital Verge de la Cinta de Tortosa que requereixin sessions d'hemodiàlisi s'evitaran el trasllat fins a l'Hospital de la Santa Creu de Jesús. Un acord entre els dos centres hospitalaris, de titularitat pública, ha permès obrir un espai, a la Unitat de Medicina Intensiva (UMI) del Verge de la Cinta, on s'hi ha instal·lat dos monitors de diàlisi i una planta d'aigües, necessària per fer el tractament. Des d'aquest mes, un equip mèdic i d'infermeria es desplaça al Verge de la Cinta per fer les sessions i atendre els usuaris. Fins ara, l'Hospital de Tortosa derivava cada mes cinc pacients ingressats fins a l'Hospital de Jesús. El cost del nou equipament ha estat de 46.826,50 euros, a càrrec de l'Hospital de Jesús.\nEl centre de referència de nefrologia i hemodiàlisi de la Regió Sanitària de les Terres de l'Ebre està ubicat, des de fa trenta anys, a l'Hospital de la Santa Creu de Jesús. Anualment, aquesta unitat, atén 150 malalts amb insuficiència renal, efectua més de 1.400 visites de seguiment de pacients amb problemes nefrològics, i duu a terme més de 95 primeres visites. Com ha explicat el cap de la unitat, el doctor Pere Angelet, "el gran volum de pacients es continuaran atenent a Jesús, només evitarem el trasllat d'aquells pacients ingressats al Verge de la Cinta que per la seva patologia el seu desplaçament suposi un risc".\nAixí, s'ha establert un protocol entre la unitat de nefrologia de l'hospital de Jesús i la UMI de l'hospital Verge de la Cinta per establir en quins casos s'haurà de desplaçar l'equip mèdic. El coordinador de la UMI del Verge de la Cinta, el doctor Gaspar Masdeu, ha destacat la importància de l'acord per evitar trasllats complicats que suposaven un risc pel pacient.\nL'equipament no s'havia ubicat abans per falta d'espais al Verge de la Cinta. Arran de la remodelació de la UMI, l'any 2009, s'ha pogut habilitar una sala on s'hi ha instal·lat els monitors i la planta que depura l'aigua necessària per fer la diàlisi.\nAmb aquest nou servei els malalts ingressats amb insuficiència renal aguda, alguns dels quals molt greus i que poden presentar complicacions en cas de trasllat, són atesos directament al mateix Hospital Verge de la Cinta, segons el protocol consensuat entre l'UMI i Nefrologia. Es dóna cobertura els set dies de la setmana i des de la seua obertura ja s'estan atenent dos pacients.\nEl director dels serveis territorials de Salut a les Terres de l'Ebre, Albert Gómez, ha destacat que aquesta fita era un dels objectius marcats al pla de Salut del territori ja que era una demanda dels usuaris, però també dels professionals sanitaris. "Aquest és el camí, utilitzar bé els recursos que tenim per donar un millor servei", ha afegit. En aquest sentit, Gómez també ha avançat que s'està treballant per millorar l'estructura on es fa la diàlisi a l'Hospital de la Santa Creu de Jesús, ubicada a la quarta planta del centre.\nTambé ha expressat la seva satisfacció per a implantació d'aquest servei, l'alcalde de Tortosa, Ferran Bel, que ha assegurat que l'acord és una mostra de la col·laboració entre diferents institucions, en aquest cas, dos hospitals públics: un de l'ICS i l'altre de l'Ajuntament. "En moments de crisi també podem millorar el servei als pacients amb poc cost afegit", ha detallat Bel.


Catalunya podria patir un atac terrorista pròximament?\nCada dia es detenen persones que tenen relació amb l'Estat Islàmic\nper Redacció dimecres, 21 de desembre 2016 - 13:14h\nL'Estat Islàmic és present als nostres carrers | cedida\nEspanya, tot i que manté el grau d'alerta terrorista, encara no ha sofert cap atac de l'Estat Islàmic (EI), fet que a vegades provoca una falsa sensació de seguretat. El «no em tocarà a mi» s'aferra a les nostres consciències mentre els telenotícies s'omplen de morts per aquesta causa en països europeus com França, Bèlgica o Alemanya. La información destaca que potser hauríem de tenir una mica de memòria històrica i recordar l'atac de l’EI que va patir Madrid fa dotze anys, el segon més gran d'Europa amb 192 morts. Només Rússia va superar aquesta xifra, amb més de 300 morts. És possible que no estiguem tan lluny de tornar a ser víctimes d'aquesta organització.\nLes mesures cautelars de la policia es van incrementar després del que va succeir a la capital del país fins a arribar al punt en què, actualment, ens trobem amb detencions constants. És aquí quan la plataforma determina que cadascuna d'elles no és més que un «atemptat neutralitzat» encara que no s'expressi com a tal. No es vol sembrar el pànic entre els ciutadans. Malgrat tot, la veritat és que el terrorisme està present als nostres carrers encara que sigui pràcticament indetectable. Posem com a exemple el nen iranià de dotze anys que va deixar una motxilla amb explosius a Alemanya que finalment no va detonar. Ningú podia sospitar d'ell. D'altra banda, tampoc és detectable l'espai. Qui anava a pensar que un mercat de Nadal seria el blanc d'un terrorista?\nQualsevol lloc, qualsevol persona, qualsevol manera. L'única cosa que ens queda als ciutadans és confiar en les forces de seguretat, en què posaran tots els seus esforços en investigar i detenir qualsevol amenaça que hi hagi al nostre país com estan fent fins ara. D'aquesta manera, estan salvant i salvaran moltes vides.


Trias demana a l’alcaldessa que el nou escenari polític serveixi per acabar amb actituds sectàries i de manca de col·laboració – Projecte Barcelona 2019\nTrias demana a l’alcaldessa que el nou escenari polític serveixi per acabar amb actituds sectàries i de manca de col·laboració\nEl president del PDeCAT reclama l’alliberament dels presos polítics i el retorn dels exiliats, que suposaria un gran pas per canviar la situació que es viu a Catalunya, i celebra que l’alcaldessa faci el mateix plantejament\nXavier Trias demana a l’alcaldessa Ada Colau que el nou escenari polític serveixi per acabar amb actituds sectàries i de manca de col·laboració. El president del PDeCAT reclama l’alliberament dels presos polítics i el retorn dels exiliats, que suposaria un gran pas per canviar la situació que es viu a Catalunya, i celebra que l’alcaldessa faci el mateix plantejament.\nAquest matí ha comparegut l’alcaldessa Ada Colau per valorar el nou escenari polític que s’obre a Catalunya i a Espanya, amb la pressa de possessió del nou govern de la Generalitat i amb el canvi al govern central. Posteriorment, Xavier Trias, en declaracions als mitjans de comunicació per valorar la intervenció de l’alcaldessa, ha afirmat “volem l’alliberament, d’una vegada, dels presos polítics i que els que estan a l’exili puguin tornar, aquest ha de ser l’objectiu bàsic i estic satisfet que l’alcaldessa de Barcelona també faci el mateix plantejament”. Per a Trias l’alliberament dels presos “seria un gran pas per canviar la situació que es viu a Catalunya”.\n“L’alcaldessa”, ha afirmat Trias, “diu que entrem a una nova etapa, és cert, amb el canvi del govern central que era bàsic, no es podia aguantar més; i tenim un nou govern a Catalunya”, i ha afegit que aquesta nova situació ha de permetre una col·laboració entre l’Ajuntament de Barcelona i els nous governs.\nTrias ha demanat però que aquesta nova situació “no s’utilitzi per fer enfrontaments, sinó que serveixi per avançar”; i ha recordat que en temes importants de ciutat el seu grup sempre ha ofert col·laboració a l’executiu municipal “però l’alcaldessa s’ha passat tres anys sense oferir col·laboració, amb actituds sectàries, de manca de col·laboració i de voler l’enfrontament, entre els que creu bons i els dolents”.\nA parer del president del Grup Demòcrata cal acabar aquesta etapa a l’ajuntament de Barcelona i buscar fórmules de col·laboració. “Serem exigents perquè no s’intenti emmascarar la situació que de gran sectarisme de la gent que governa la ciutat”, ha conclòs Trias.\nAutor projectebcn2019Publicat el 5 Juny, 2018 Categories Sin categoría\nAnterior Entrada anterior: Sònia Recasens afirma que basar la política fiscal d’un ajuntament en les subvencions, com fa el Govern Colau, és un fracàs\nSegüent Entrada següent: Munté: “És molt poc progressista permetre que a la ciutat de Barcelona hi hagi misèria”


Corte di Maggio B&B Imola Itàlia - Ofertes d'hotels amb els MILLORS DESCOMPTES EN LÍNIA\nVeure tots els 26 allotjaments a Imola.\nVia Correcchiello 2, Imola, Imola, Itàlia, 40026 - Veure al mapa\n"Hospitable householders, nice and quiet area, clean"\nDissenyat tant per oci com per negoci, Corte di Maggio B&B està situat idealment a Imola; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nCorte di Maggio B&B també ofereix moltes instal.lacions per enriquir la seva estada a Imola. Per anomenar algunes de les comoditats de l'hotel, hi ha magatzem d'equipatge, transport hotel/aeroport, servei de llançadora, taquilles, àrea de TV/saló compartit.\nA més, totes les habitacions ofereixen una gran varietat de comoditats com ara calefacció, escriptori, llits extrallargs (> 2 metres), articles de tocador, plat de dutxa per satisfer els clients més exigents. Les instal.lacions d'oci de l'hotel, que inclouen jardí estan dissenyades per escapar i relaxar-se. Sigui quina sigui la seva raó per visitar Imola, el Corte di Maggio B&B és el lloc perfecte per una estimulant i emocionant escapada.\nTots els tipus de viatgers (111) Parelles (44) Viatgers en solitari (26) Famílies amb infants petits (16) Famílies amb infants grans (8) Grups (17)


Full de queixes i reclamacions | Assistència Sanitària\nFull de queixes i reclamacions\nFULL DE QUEIXES I RECLAMACIONS AL SERVEI D'ATENCIO AL CLIENT D'ASSISTÈNCIA SANITÀRIA COL·LEGIAL D'ASSEGURANCES\nAdreça: Av. Josep Tarradellas, 123-127, baixos. 08029 BARCELONA\nCorreu electrònic: atencioalclient@asc.cat\nData de sol·licitud: 19/05/2022\nCondició del reclamant\nRepresentant de (S'acreditarà la representació per qualsevol mitjà admès en Dret)\nFets que han donat lloc a la queixa o reclamació\nTipus permesos: jpg, jpeg, png, pdf, doc, docx.\nEl reclamant manifesta que la matèria objecte de la queixa o reclamació no està sent objecte d'un procediment administratiu, arbitral o judicial.\nProtecció de dades: Consentiment. Drets\nDe conformitat amb del Reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades (“RGPD”), se l’informa que les dades de caràcter personal proporcionades seran tractades d’acord amb la següent informació bàsica:\nRESPONSABLE: Asistencia Sanitaria Colegial, SA de Seguros (“ASCSA”).\nFINALITAT: Gestió de queixes, reclamacions i suggeriments.\nDESTINATARIS: Es podran comunicar les dades de l’Interessat a empreses del Grup ASCSA o vinculades quan sigui necessari.\nDRETS: Es poden exercir els drets d'accés, rectificació, supressió, oposició, portabilitat i limitació dirigint una petició a la següent adreça: asc@asc.cat\nINFORMACIÓ ADDICIONAL: Es pot consultar informació addicional i detallada sobre protecció de dades al següent enllaç www.asc.cat/ca/politica-privacitat\nEl principal objectiu del Servei d'Atenció al Client és el de constituir un canal de solució a problemes concrets que el puguin afectar a vostè com a client.\nEl Servei centra la seva tasca en atendre i resoldre les queixes i reclamacions que presentin els nostres usuaris, quan considerin que alguna decisió o actuació d'ASSISTÈNCIA SANITÀRIA COL·LEGIAL, SA D'ASSEGURANCES no respecta els drets que els corresponen.\nLes queixes i reclamacions es formulen personalment o mitjançant representació acreditada i s'han de formalitzar per mitjà d'escrit adreçat al Servei (Servei d'Atenció al Client, Av. Josep Tarradellas, 123-127, Barcelona, correu electrònic: atencioalclient@asc.cat). Cal consignar-hi les dades personals, signatura, adreça, número de pòlissa o sinistre i els fets que motiven la seva presentació.\nPer tal de facilitar la participació i col·laboració dels nostres clients, totes les nostres delegacions i oficines disposen d'impresos per a la formalització de les seves queixes o reclamacions.\nLes queixes i reclamacions es tramiten d'acord amb allò previst al reglament del Servei d'Atenció al Client, disponible a totes les nostres delegacions i oficines i al web www.asc.cat.


Setembre de 2021 - INFOCOM | Consorci Hospitalari de Vic\n#30 | Setembre de 2021\nComença una nova etapa: els reptes i oportunitats que marcaran el futur del CHV\nAquest mes de setembre, Sara Manjón del Solar ha assumit el lideratge del Consorci Hospitalari de Vic. En la seva presentació, la nova gerent va remarcar que la institució ha de ser “pionera i ambiciosa” i va apostar per continuar incorporant més activitat i de major complexitat, per fomentar la docència i la recerca i per enfortir els equips assistencials, tant en la vessant facultativa com, molt especialment, en la d'infermeria.\nLlegir més sobre "Comença una nova etapa: els reptes i oportunitats que marcaran el futur del CHV"\nAntoni Molas pren possessió com a nou president\nAquest estiu també hi ha hagut relleu a la presidència. Antoni Molas ja és el màxim representant de la institució en substitució de Jaume Portús, qui ha deixat el càrrec després de 10 anys. L’acte oficial de traspàs va tenir lloc el 20 de juliol a la Clínica de Vic a porta tancada.\nComencem a aixecar el nou edifici dels laboratoris\nL'equipament es construirà damunt d'Osona Salut Mental i concentrarà l'activitat dels serveis de Laboratori Clínic i d'Anatomia Patològica. Una setantena de professionals disposaran d'espais de treball més moderns, confortables i funcionals, adaptats als requeriments de la seva feina.\nOtorrinolaringologia creix amb nous espais, equips i tractaments\nEl Servei ha estrenat nous consultoris i equipaments a la planta baixa de l'edifici C de la Clínica de Vic. En l’últim any, l’equip d’ORL ha passat de dos a quatre adjunts, fet que ha permès incrementar el volum d'activitat i realitzar noves tècniques.\nOferim per primer cop operacions de retina a Osona\nEl Consorci Hospitalari de Vic hem incorporat el tractament amb microcirurgia de les patologies de la retina i del vitri. És la primera vegada que es realitza aquesta tècnica a la comarca, fet que evitarà que els pacients s'hagin de desplaçar a altres hospitals.\nAtenció integral més ràpida pels pacients amb mal d'esquena\nLa nova Unitat Funcional de Raquis d'Osona del Consorci Hospitalari de Vic agilitza el circuit d'atenció dels problemes de columna i redueix els temps d'espera.\nS'amplia la Unitat d'Intervencionisme amb un cinquè box\nLes obres iniciades aquest estiu permetran adequar l'activitat i ampliar la unitat amb un cinquè box amb millors prestacions en què es podran dur a terme noves tècniques i procediments intervencionistes més complexos.\nNou sistema per validar la medicació dels pacients amb càncer\nL'Hospital de dia oncològic incorpora dispositius mòbils amb el programari Alexia Clinic, una solució de connectivitat desenvolupada per la companyia ISERN Medical que aporta major seguretat i traçabilitat a les intervencions.\nEl CHV, l'organització que millor divulga la seva gestió ambiental\nLa nostra institució ha estat reconeguda amb el Premi EMAS Catalunya 2021 a la millor Declaració Ambiental. El guardó es va fer públic en un acte en el qual es van reconèixer les millors iniciatives ambientals del país.\nLa Clínica de Vic guanya 12 nous consultoris\nA mitjans de juny es van estrenar 8 nous consultoris a l'edifici B i a principis de juliol es van posar en marxa quatre nous espais de consulta externa i proves diagnòstiques a l'edifici C de la Clínica de Vic.\nAtorguem el guardó institucional a Osona Contra el Càncer\nDes de la seva fundació, l'entitat ha aportat al CHV prop de 4 milions d'euros per contribuir a finançar nous espais, equipaments i programes que han ajudat a millorar la prevenció, detecció i tractament del càncer.\nDieta mediterrània i fruita fresca als restaurants de l'HUV\nLa cafeteria i el menjador de l'Hospital han obtingut el distintiu AMED per promoure una dieta mediterrània i saludable entre treballadors i usuaris.\nUna obra que escampa missatges esperançadors\nL'artista Anna Dot crea una instal·lació al vestíbul del centre feta a partir de teles que s'utilitzen a l'Hospital on hi ha escrits els desitjos de sanitaris i pacients. L'obra forma part del projecte de Cultura i Salut per homenatjar l'esforç durant la pandèmia.\n25 metges, infermeres i psicòlegs comencen la formació a Osona\nEls residents passaran entre 2 i 5 anys d’especialització als centres de la comarca, on en els propers anys també es podran formar metges/esses i infermeres de Pediatria gràcies a l’acreditació d’una nova Unitat Docent Multiprofessional al CHV.\nNous lideratges per a Cardiologia i Gestió de Clients\nEls darrers mesos, hem incorporat una nova cap de Servei de Cardiologia i s'ha reestructurat el Departament de Gestió de Clients amb una nova comandament i noves responsables d'Atenció Ambulatòria i Admissions.\nSagal d'Honor als professionals sanitaris d'Osona\nLa colla castellera Sagals d'Osona va lliurar aquest estiu el premi Sagal d'Honor 2020 al col·lectiu sanitari de la comarca per la seva lluita davant la pandèmia.\nDonem l'excedent de medicaments a ONG\nEl CHV va participar en la iniciativa per a la donació de l'excedent de fàrmacs que inicialment es van provar per tractar la COVID-19. Al mes de juny, els hospitals comarcals catalans havíen recollit més de 330.000 comprimits de fàrmacs antiretrovirals i antimalàrics, que van ser enviats a països amb pocs recursos.\nJubilacions: 9 professionals s'acomiaden de l'etapa laboral\nQuè haig de saber sobre la nova Llei de l’Eutanàsia?\nNou apartat sobre Seguretat dels Pacients


Participa en l'elaboració del nou Pla Local d'Infància i Joventut - Ajuntament de les Franqueses del Vallès\nPortada > Actualitat > Notícies > Participa en l'elaboració del nou Pla Local d'Infància i Joventut\nParticipa en l'elaboració del nou Pla Local d'Infància i Joventut\nContinua el procés de renovació del document marc de l'àrea amb una enquesta oberta a tots els infants i joves del municipi\nL'actual Pla Local d'Infància i Joventut data de 2012. Ara, 6 anys més tard, s'ha plantejat la necessitat de fer evolucionar el pla per recollir els canvis que la societat, els joves i els infants han incorporat en aquests anys. El document resultant d'aquest procés participatiu ha de ser una eina de gestió de les actuacions de l'àrea i acompanyant del Projecte Educatiu Marc, eix rector dels dissenys i programes dels serveis educatius d'Infància i Joventut.\nEncara no fa un mes que es van iniciar trobades amb joves i col·lectius per iniciar una recollida d'opinions, interessos i necessitats per a la renovació del pla. Ara, la consulta s'obre a tots els infants i joves d'entre 12 i 35 anys del municipi a través d'una enquesta online disponible fins el 23 de novembre.\nEl Pla Local d'Infància i Joventut és el document marc per a les accions i programes que es realitzen per a aquestes franges d'edat a les Franqueses. Els objectius i finalitats del pla són:\n- Promocionar l'educació com a eix bàsic pel creixemnt i desenvolupament de les persones i de la ciutadania.\n- Atendre les qüestions relatives a la infància i la joventut.\n- Promocionar la infància i la joventut potenciant l'educació i la participació; els valors de responsabilitat i respecte vers les persones i l'entorn; la consciència social entre infants i joves i el seu protagonisme a la vida local.\n- Afavorir el desenvolupament i creixement cívics, social i cultural d'aquests col·lectius com a persones i com a ciutadans.\n- Promoure el protagonisme a l'entorn amb el foment de la comunicació, la relació, la participació activa, la iniciativa social i l'associacionisme.\n- Fomentar la sensibilitat, l'esperit crític, la capacitat de resposta i el compromís amb la societat, l'entorn i el patrimoni.\n- Facilitar vies alternatives d'ocupació del temps de lleure amb opcions cíviques, cultural i comunitàries.\n- Fomentar el creixement, el desenvolupament físic i els hàbits saludables, la formació i l'educació.\nPer tal d'aconseguir aquests objectius, el Pla Local d'Infància i Joventut treballa en diversos i variats àmbits: infància i joventut, educació, cultura, esport, oci; informació, acompanyament, assessorament i orientació; participació i associacionisme, habitatge, treball, salut, atenció social primària i mobilitat.


Aquest número miscel·lani està dedicat a la memòria de l'escriptora i activista Pilar Cabot.\nConté un recull inèdit de poemes d’aquesta poeta: quatre poemes de caràcter epigramàtic que mostren els camins que la seva poesia va anar prenent des de la publicació d’El niu transparent; una poesia que busca l’expressió més neta i essencial en la llengua i que oscil·la del sarcasme a la gravetat. Anton Carrera repassa la trajectòria personal, pública i literària de Cabot. I Josep Checa i Víctor Pallàs publiquen textos poètics en homenatge seu.\nA més, aquest número inclou poemes d’Anton Carrera, Joan Todó, Gerard Cisneros, Noèlia Díaz-Vicedo i August Bover, les traduccions del poeta romanès Andrei Dósa fetes per Xavier Montoliu i les traduccions de la poeta polonesa Bronka Nowika, de Xavier Farré.\nEn l’apartat d’estudis, destaquen els textos de Blanca Llum Vidal sobre el poema VII d’Ausiàs March i de Mia Güell sobre la presència d’Anna Murià en la poesia d’Agustí Bartra.


La Deixalleria Municipal torna obrir en el seu horari habitual a partir d'aquest dissabte 2 de maig i es fa una crida al civisme\nUna de les mesures que va prendre l'Ajuntament per la prevenció i la contenció del coronavirus va ser el tancament de la Deixalleria Municipal (Sant Ermengol, 15). En aquests moments, tenint en compte el desconfinament gradual de la ciutadania, aquest dissabte 2 de maig s'obrirà la deixalleria en el seu horari habitual: dissabtes i diumenges de 10 h a 14 h i de dimarts a divendres de 10 h a 14 h i de 17 h a 19 h. Des de l'Ajuntament es fa una crida al civisme i es demana a la ciutadania que segueixi les recomanacions i que NO ES DEIXIN AL CARRER VOLUMINOSOS, TRASTOS VELLS I ANDRÒMINES. D'aquesta manera, es mantidnrà la via pública neta i lliure d'obstacles.\nA la Deixalleria Municipal es realitza una recollida selectiva de residus per la seva posterior valorització, tractament i recuperació. Aquest equipament acull les fraccions de residus municipals per a les quals no hi ha un sistema de recollida domiciliària o uns contenidors específics al carrer.\nL’aixecament d’algunes de les mesures de confinament domiciliari de l’Estat d’Alarma, decretat per la Covid-19, han permès tornar a la feina a alguns col·lectius no essencials, i també han permès determinats desplaçaments. Per aquest motiu, aquest dissabte 2 de maig es torna a obrir la Deixalleria Municipal d'Abrera a la ciutadania, amb una sèrie de mesures de precaució per la prevenció i contenció del coronavirus.\nL'Ajuntament d'Abrera prega a totes les veïnes i veïns del municipi que facin servir la deixalleria només per als residus que no es pugui esperar per desfer-se’n. Més informació fent clic aquí.


EU acusa al PP d’imposar el control ideològic mitjançant els llibres de text - EsDiari.com\nEU acusa al PP d’imposar el control ideològic mitjançant els llibres de text\nPer Carmona: “l’anunci de l’atac a la llibertat de càtedra a només unes hores de la vaga indefinida és una actitud pròpia dels que cerquen el caos i la màxima confrontació”.\nDes d’EU ens demanam quins continguts hauran d’aportar o eliminar les editorials per passar la censura prèvia.\nLa deriva autoritària del PP balear sembla no tenir límits. Ara estan preparant reinstaurar la censura prèvia, en aquest cas en els llibres de text, que ens porta a l’època de la dictadura feixista.\nA unes hores de la Vaga indefinida a l’educació i amb els ànims ben crispats, la Conselleria en comptes de procurar el diàleg encén encara més els ànims de la Comunitat Educativa, anunciant que instaurarà un registre de llibres de text admesos, dels quals exclourà tots aquells que no responguin als estàndards ideològics d’aquest partit, (de l’extrema dreta). També sembla que és una passa per a introduir la “llengo baleà” i seguir atacant la unitat de la llengua catalana.\nPer EU el PP vol imposar el seu control ideològic sobre l’ensenyament la qual cosa atempta contra els principis més elementals democràtics i pedagògics, en aquest cas pretén regular el que fins ara havia estat en mans de la llibertat de càtedra i regulat pels departaments didàctics i els Consell Escolars.\nL’obligació d’incloure les modalitats lingüístiques de cadascuna de les illes en els llibres de text pot portar a situacions aberrants. A ningú no se li escapa que són diferents en totes elles i que, fins i tot, dins la mateixa illa hi ha diverses formes d’anomenar la mateixa cosa. Com es farà tot això? Per què no es deixa que els docents expliquin les diferents modalitats i les normes comunes, dins la seva tasca? Quan ridículs es poden fer amb la imposició del “baleà”? Recordem que Bauzá va afirmar contundentment que a les Illes no s’havia de dir “gots”, denominació que atribuïa a Catalunya, sinó “tassó” que és la forma autòctona segons ell, quan és ben conegut que “tassó” només es diu a Mallorca i a Menorca i les Pitiüses s’utilitza la denominació “got”.\nEl decret que prepara el Govern, no només serà possiblement il·legal, sinó que ataca directament l’autonomia dels consells escolars, que són els que han d’aprovar quin material didàctic han d’utilitzar.\nEU exigeix del Govern la renúncia a imposar els llibres de text que es poden utilitzar als centres, mitjançant la imposició d’un registre del que s’eliminarien aquells que no combreguin amb la ideologia reaccionària o els que defensin la unitat lingüística del català, que sembla ser la seva preocupació fonamental. El Govern ha de deixar de ficar-se en el que són tasques pròpies dels docents i de la comunitat educativa i dedicar-se a posar els mitjans que es necessiten per poder desenvolupar la seva feina. Just el contrari del que està fent.


Tractament per a ejaculació retardada a Manresa\nTeràpia sexual per a la incapacitat ejaculatòria a la Unitat de Sexologia de Psigma de Manresa\nPots corregir l’ejaculació retardada amb una teràpia psicològica a la consulta de Psigma de Manresa\nL’equip de psicòlegs i uròlegs experts de la Unitat de Sexologia de Psigma de Manresa et pot ajudar a trobar les causes precises i aplicar el tractament adequat. Som professionals en constant formació i treballem amb les tècniques, eines i estratègies més avançades per ser eficients en la resolució de les disfuncions sexuals.\nAl nostre centre de Manresa et podem ajudar a afrontar la incapacitat ejaculatòria de forma eficaç\nAmb unes quantes sessions a la Unitat de Sexologia de Psigma de Manresa et podràs tornar a sentir millor amb tu mateix i amb la teva sexualitat.\nContacta amb nosaltres! El nostre equip de psicòlegs i uròlegs experts en disfuncions sexuals de Manresa et rebrà en un entorn còmode i confidencial.


Antonella es fixa en els dissenys de Rosa Clarà a la Barcelona Bridal Week\nLa parella es casarà el pròxim 24 de juny, data que coincideix amb l'aniversari del futbolista\nAntonella amb Leo Messi | Instagram\nAntonella Rocuzzo, la parella de Leo Messi, està molt implicada en el seu projecte professional amb la dona de Luís Suárez, l'empresa de disseny de calçat, complements i perfums, però també està ocupada preparant el seu casament amb Leo, que serà el pròxim 24 de juny, dia que coincideix amb l'aniversari del futbolista blaugrana. Recentment, se l'ha pogut veure a la Barcelona Bridal Week, l'esdeveniment que reuneix les últimes tendències en moda nupcial a la capital catalana, on també hi havia les parelles d'altres jugadors, com Jordi Alba, Sergio Busquets o Marc Bartra.\nA la parella de Messi se la va poder veure molt atenta a la desfilada dels dissenys de Rosa Clarà, durant la qual no va deixar estar el mòbil, captant tots els models que veia passar. Segons 'El Nacional', pot ser que Antonella estigués buscant inspiració per escollir el seu vestit de núvia. A la pàgina web de Rosa Clarà es poden veure alguns dels models de la dissenyadora catalana per aquest 2017.


Article d´ opinió publicat al Diari Avui sobre la situació actual del ciclisme | Federació Catalana de Ciclisme\n¿De veritat pretenem que només a base de plàtans i suplements energètics un grup de 150 homes es passi 21 dies de juliol, des de les 11 del matí fins a les 5 de la tarda, a sobre d'una bicicleta?\nDoncs això és el Tour de França: 3.000 quilòmetres en 3 setmanes de plena canícula, travessant els Alps i els Pirineus i pujant muntanyes de 2.000 metres. Amb cotxe ja em cansa, imagina't si ho has de fer amb bicicleta. No hi ha cos humà que ho resisteixi. Però ara mateix preferim ser hipòcrites: exigim que un corredor aguanti tot això sense ajudes sobrenaturals, i en canvi comprenem que un futbolista es queixi quan en una mateixa setmana ha de jugar dos partits de 90 minuts.\nDit d'una altra manera, si volem que els corredors de bici vagin tot el dia com motos, els hem de deixar que es dopin. El ciclisme d'alta competició és espectacle i l'espectacle el garanteix el dopatge. Si a un escriptor li aplaudim la creació literària que té lloc sota els efectes de l'alcohol, si celebrem que un cantant pugi a un escenari havent pres substàncies estupefaents de tota mena, per què li neguem a un ciclista la possibilitat de fer-nos una mica més feliços millorant el seu rendiment amb alguna substància que ara no està permesa?\nAlguns diuen que l'ús d'aquests productes adultera la prova. Ni més ni menys que la Fórmula 1 l'adultera que no tots els corredors disposin del mateix cotxe. I l'adultera només fins a un límit: ja els asseguro que, encara que em prengués tots els productes dopants que hi ha ara mateix al mercat, no passaria del primer revolt del Tourmalet.\nEl dopatge, doncs, és l'última possibilitat que té el ciclisme per evitar la seva desaparició com a esport televisiu. De fet, el ciclisme ja no existeix. Només existeix el Tour. La Vuelta i el Giro s'han convertit en competicions pràcticament clandestines. Si també es volen carregar el Tour, continuïn així, sisplau. Les audiències cauen a mesura que s'estreny el cercle contra el dopatge.\nEn pocs anys veurem el ciclisme com un esport prehistòric amb el mateix component inhumà d'aquells gladiadors que lluitaven contra lleons al Colosseu de Roma. I recordarem, admirats, el cas d'un ciclista que no havia guanyat mai cap gran volta fins que va tenir un càncer, i un cop va superar la malaltia, es va començar a endur un Tour darrere l'altre, fins a 7 de consecutius. Però allò eren altres temps. Eren els temps en què el dopatge ens permetia fabricar superherois i ens ajudava a tenir unes millors migdiades d'estiu. Eren els temps previs a la desaparició d'un dels grans esports de la nostra infància.\nArticle publicat el 4 de juliol al Diari Avui


Arenas se suma a la campanya de donació de sang! – Centre Comercial Arenas de Barcelona | Barcelona\nArenas se suma a la campanya de donació de sang!\nEl proper 3 de juliol, des d’Arenas de Barcelona es durà a terme una campanya de donació de sang en col·laboració amb el Banc de Teixits.\nS’habilitarà un espai a la Cúpula del Centre on un equip d’especialistes del Banc de Teixits atendrà de 10.00 a 14.00 hores i de 17.00 a 21.00 hores a totes les persones que s’animin a realitzar una donació de sang.\nA més, tots els que hi participin podran gaudir d’un val de 5€ per esmorzar o berenar a qualsevol cafeteria del Centre Comercial.\nSegons el propi Banc, una de cada cinc persones necessitarem sang o derivats de la sang al llarg de la nostra vida. Una altra dada interessant és que, durant l’estat dalarma, més de 53.000 persones han donat sang i que el 15% de les transfusions realitzades han estat destinades a tractar pacients amb COVID.\nAquestes dades no fan més que confirmar la importància que té mantenir les donacions regularment, un fet tan senzill i que ajuda a salvar vides a tot el món. Per aquesta raó, us animem a tots a participar-hi 🙂


Benetússer estrena "Delirium" | Valencia Extra\nBenetússer estrena "Delirium"\nEl Centre Cultural El Molí de Benetússer estrena demà divendres 25 d’octubre a les 20.30h “Delirium” l’últim treball de la companyia valenciana Teatro del Contrahecho. L’obra reflexiona sobre l’alcoholisme i un altre tipus d’addiccions, com el consum compulsiu, els videojocs, consum de porno online i l’ús del mòbil.\nSegons l’Organització Mundial de la Salut, més de tres milions de persones moren anualment a causa de l’alcoholisme. L’inici del consum cada vegada té lloc més prompte: un 81,2 per cent dels joves menors d’edat declara haver ingerit begudes altament graduades alguna vegada en la vida. Eixa realitat incòmoda, que la societat prefereix ignorar, és la matèria primera de la nova obra de Teatro del Contrahecho, Delirium. La tragicomèdia, escrita per Marcos Luis Hernando, i dirigida per Isabel Martí, s’estrena demà 25 d’octubre en el Centre Cultural El Molí de Benetússer, el 26 s’ha previst una funció de carrer a Riola, del 31 d’octubre al 10 de novembre, estarà programada a la Sala Ultramar, de València, i el 17 de novembre hi ha una funció en el Teatre-Cinema Ricardo Cebolla de Corbera.\nEls responsables de la proposta han fet una gran faena de documentació. El punt de partida va ser la literatura, amb la lectura d’obres de Lucia Berlin, Charles Bukowski, Baudelaire i Boris Vian, sense oblidar un llibre biogràfic sobre la droga més legal del món, Vino torcido, de Joaquín Santaella. Marcos Luis Hernando també va recopilar dades que li van fer arribar des d’associacions d’afectats i el Ministeri de Sanitat. I a l’escriptura i l’estadística, li va sumar entrevistes personals a antics addictes, a una psicòloga especialitzada en addiccions i a una treballadora social.\nEls protagonistes de Delirium són tres dones (Rosanna Espinós, Pilu Fontán i María Poquet) i dos homes (Alberto Baño i Ernesto Pastor), apostats en un bar com a “ocellets enfilats en un cable d’alta tensió”, compara l’autor del text, que s’ha inspirat en “eixos habitants de barres que veus asseguts en el seu tamboret amb la mirada perduda i la copa davant”.\nHernando ha recorregut al lirisme per a retratar una realitat sòrdida en la qual han viscut poetes com Jack Kerouac, Dylan Thomas, Elizabeth Bishop i Marguerite Duras. En el seu conjunt, el muntatge és “una cançó d’amor desolat, que busca l’empatia amb la decadència que molts reconeixeran com a pròpia, perquè està en la idiosincràsia de la nostra societat”.\nLlandes de bar\nDelirium reprodueix fidelment les converses de bar, amb debats candents com la pena de mort, la legalització de les armes, l’aporofòbia, la corrupció, l’eclosió dels runners i la massificació turística, però en realitat, no s’aprofundeix en cap. “La forma actual de consumir alcohol, com totes les addiccions, pertorba la nostra capacitat d’analitzar la realitat que ens envolta, alguna cosa que d’altra banda els interessa molt als poders fàctics: ens volen atordits i ignorants, que siguem presa fàcil de les opinions d’impacte, eixes idees que si s’analitzaren en profunditat caurien pel seu propi pes”, considera Isabel Martí.\nDelirium para atenció, així mateix, a altres addiccions contemporànies, com les compres, els videojocs, el consum de porno online i l’ús compulsiu del mòbil, “una cortina de fum en el seu conjunt que espesseixen dia a dia perquè no vegem la soledat, la pobresa i l’alienació social”.\nMartí revela que l’objectiu que es persegueix amb eixa mirada transversal que acostuma a llançar la companyia és concernir l’espectador: “No volem la seua compassió, volem la seua reacció. Si les persones que vénen a veure l’obra empatitzen amb els personatges però des de dalt, des de la postura de “pobres borratxos, encara sort que jo no sóc així”, l’efecte transformador del teatre no té lloc. I no podem permetre’ns malgastar oportunitats de transformar a l’ésser humà”.\nComponent de gènere\nCom en l’anterior proposta de la companyia, Segarem ortigues amb els tacons, el text té un fort component de gènere, amb recalcament en els estàndards de bellesa, en els prejudicis cap a les dones que beuen i en la ingesta d’alcohol com a atenuant en casos de violació. “L’art en general i el teatre en particular no poden ser aliens al que ens envolta. I és evident que hi ha un canvi de paradigma, encara que a vegades s’enarbora la bandera de la llibertat de la dona per a finalitats perverses. Particularment, pense que el feminisme no hauria de detenir-se a dinamitar els rols de gènere, sinó a lluitar per destruir definitivament el binarisme home/dona”, exposa la directora de totes dues obres.\nPer a la seua posada en escena, Isabel Martí es va plantejar no caure en l’estereotip del borratxo en la direcció d’actors. Per a aconseguir que l’elenc no sobreactue i resulte histriònic, es va canviar la perspectiva, de manera que no treballaren des de la mirada externa sinó sobre la percepció interna, “perquè la percepció que tenen les persones embriagues dels seus propis moviments no és la mateixa que la que es veu des de fora”.\nL’espai sonor és el sisé intèrpret de Delirium. En el teatre de text és un aspecte que està poc explotat, més enllà d’alguna música que acompanya, però Isabel Martí és una ferma creient en les seues possibilitats: “El so completa la informació que ens dóna la imatge i com el nostre públic és principalment visual, la informació sonora li la colem per la porta de darrere, és a dir, directa a l’emocional”.


Com conservar la farina a l’obrador?\ncom conservar la farina\ncom emmagatzemar la farina\ncondicions òptimes per la farina\nmagatzem ideal per la farina\nLa conservació de la farina a l’obrador no requereix de grans infraestructures ni de mecanismes complicats, només es tracta de seguir aquestes simples pautes.\nSegons la normativa, hem de conservar la farina en un lloc fresc, sec i aïllat del terra.\nPer tant el que s’ha de tenir en compte bàsicament és emmagatzemar la farina en un magatzem o similar que no arribi a temperatures elevades, que en el local no hi hagi humitats i que els sacs de farina no estiguin en contacte amb el terra (per exemple elevant-los mitjançant palets o estanteries) i estiguin separats uns 20 centímetres de la paret.\nRecomanem també emmagatzemar la farina en l’envàs original en un lloc en el que no hi hagi productes químics ni materials olorosos, ja que la farina ens podria agafar aquestes olors.


Més de 240 nens del Pallars Sobirà es beneficien de classes de caiac gratuïtes en horari lectiu - Socpetit.cat\nEl Pallars Sobirà té un dels millors rius d’aigües braves d’Europa per la pràctica del piragüisme i centenars d’amants d’aquest esport són els que arriben cada any a la comarca per dur a terme aquesta pràctica. Com ve sent habitual els darrers 14 anys, i amb la voluntat que tots els escolars coneguin de primera mà aquest esport, igual que fan amb l’esquí a l’hivern, han començat les classes de piragüisme dins l’horari lectiu. Més de 240 escolars de totes les escoles de la comarca participen d’aquesta activitat que s’ofereix als cursos des de 2n fins a 6è. L’objectiu de les classes és acostar als nens a un dels esports més característics de la zona i que el vegin com una oportunitat laboral de futur o simplement com un divertiment. Es vol que els nens tinguin una idea bàsica de la pràctica del piragüisme.\nL’Associació Esportiva Pallars (AEP) és l’entitat encarregada de realitzar les classes al pantà de la Torassa o a l’Escola de Piragüisme de Sort, en funció de la proximitat de l’escola. Lionel Pla, president de l’AEP, ha explicat que amb aquesta activitat es vol garantir la continuïtat de l’esport del caiac a la comarca, amb més de 60 anys d’història.\nDurant les classes (10 hores) s’ensenya als alumnes les generalitats del piragüisme i tot el material que es necessita per la seva pràctica, la tècnica del paleig, saber embarcar i desembarcar, aprendre a bolcar i a tornar a muntar a la piragua, maniobres de conducció (girar, frenar, desplaçaments…), jocs d’equilibri, tècnica del buidatge del caiac i cura i manteniment del material.\nLes classes comencen amb activitats lúdiques amb l’objectiu que els nens perdin la por a l’aigua i es familiaritzin amb el material que es fa servir per fer un descens de caiac com és la pala, el casc, el salvavides o la mateixa piragua.\nAquestes classes es fan amb l’objectiu de dinamitzar el caiac i garantir que tots els nens del Pallars hagin gaudit d’aquest esport durant l’educació primària. Es vol que aquests alumnes acabin la primària amb nocions bàsiques de piragüisme.\nEl caiac és un esport amb gran tradició a la comarca però poc conegut per la gent de la zona. Aquest fet es vol capgirar amb aquestes classes i aconseguir que el grau de coneixement sigui el mateix que, per exemple, l’esquí.\nKiko Peris, professor de La Closa, ha valorat ”molt positivament” aquestes classes i ha destacat que és un esport arrelat a la comarca. Peris ha afegit que tots els nens sortiran amb nocions bàsiques d’aquest esport i d’aquesta manera tindran l’oportunitat de perfeccionar i dedicar-se a la competició, si així ho desitgen. Peris ha dit que a aquestes classes, des de l’escola, les hi donen un valor educatiu i ho comptabilitzen dins el currículum del centre.\nEs tracta d’una activitat esportiva tutelada pels centres, en horari escolar, en aigües tranquil·les, amb els perills controlats, sota la supervisió de tècnics esportius qualificats i reconeguts i sota el control dels professors d’esport dels mateixos centres.\nL’Associació Esportiva Pallars supleix les mancances dels centres aportant els tècnics i el material (caiacs, salvavides, i rems, entre d’altres) que conjuntament amb el Consell Esportiu són els organitzadors de l’activitat.\nFoto: ACN. Primer pla d’un nen amb una piragua dirigint-se a l’aigua del pantà de la Torrassa.


Jordi Giró a la manifestació contra l'ampliació de l'areoport del Prat. Font: CONFAVC\nEl moviment veïnal afronta una nova etapa en què vol combinar presencialitat i comunicació telemàtica. Font: Marea Verde SAB\nEl moviment veïnal, com bona part del teixit associatiu català, basa la seva activitat en la presencialitat, en el tu a tu. Un activisme que ha quedat en suspens des de l’inici de la pandèmia i s’ha vist amb l’obligació d’adaptar-se i prendre nous camins. Conversem amb el president de la Confederació d’Associacions Veïnals de Catalunya (CONFAVC), Jordi Giró, sobre el procés de digitalització i la bretxa digital. El seu destacat després de parlar amb moltes de les associacions vinculades: “cal combinar la part virtual i la presencial”.\nQuin va ser el primer impacte de la pandèmia en el moviment veïnal?\nAl març de 2020, moment crític on ens trobem amb una situació que pensàvem que seria mínima, vam prendre consciència que aniria per llarg. Això ens va fer reestructurar la CONFAVC, els plans de treball i adaptar-los a les noves tecnologies.\nAl llarg de la primera onada vam millorar la manera de comunicar. Vam endegar una xarxa de plataformes veïnals que recollia els grups de suport que es van crear als barris, alguns en el si d’una associació veïnal i altres de forma espontània. Vam donar suport i altaveu a aquestes iniciatives per tal d’incentivar aquestes connexions.\nCom reprèn l’activitat el moviment veïnal?\nAl finals d’abril tornem a fer els consells federals. Allà tenim la gran satisfacció de veure que les federacions veïnals s’havien organitzat i havien posat en marxa noves maneres de comunicar-se. Ho van fer entre dubtes que ja s’han esvaït deixant pas a un vincle telemàtic. Ara la majoria s’hi desenvolupa bastant bé dins de les limitacions que es poden tenir.\nBaixant al detall, en alguna ciutat ens hem trobat amb associacions veïnals que estan en centres cívics o culturals que depenen dels ajuntaments o de la Generalitat, i això ha dificultat el retrobament al no reobrir-se molts d’aquests espais.\nUs heu trobat amb una bretxa digital molt accentuada?\nLa bretxa digital s’ha posat de manifest. A la nostra base social la bretxa és important i hem vist que cal fer un esforç per donar cobertura a la gent que ha quedat fora. Tant des de l’administració com federacions veïnals i la CONFAVC s’han de proporcionar eines i formació.\nAmb la pandèmia ens hem adonat que la bretxa digital no afecta només a la població més vulnerable. Cal tenir accés a la tecnologia però també als coneixements per fer-la servir.\nQuè treu de positiu el moviment veïnal de la digitalització ‘exprés’?\nAbans de la pandèmia els consell federals es feien a Barcelona cada tres mesos. Ara els fem un cop al mes de manera telemàtica, amb una participació del 90% de les entitats i amb una dinàmica molt més eficient. Això ens ha permès fer el marc estratègic de la CONFAVC pel 2023 amb una gran representativitat del nostre moviment, que és molt territorial.\nSense aquesta digitalització hauríem fet la meitat del que hem fet. No ens hem vist en persona però hem fet moltes més reunions, debats i amb la participació de molta més gent. Ens ha permès desenvolupar un treball necessari que presencialment ens hagués suposat un any més. També hi ha hagut l’espai perquè els participants ho poguessin preparar bé i, al ser grups grans, s’afinés la capacitat de síntesi. Ha estat un punt importantíssim per reorganitzar-nos.\nLa gent de les associacions veïnals i federacions han avançat molt, però sempre diuen que s’ha de combinar presencial i virtual. La presencialitat no la podrem suspendre mai. Ens hem d’aprofitar d’aquesta combinació, sabent que els avenços que hem tingut en el darrer any ens haurien costat 3 o 4 anys en implementar.\nValorem positivament el repte i l’hem sabut entomar, però hem de saber com ajudar a les persones que queden fora a causa de la bretxa digital, no ha de quedar ningú exclòs.\nLa digitalització ha afavorit la participació?\nÉs una situació que ens ensenya a pensar d’una altra manera. Per aquelles federacions que s’havien de desplaçar molts kilòmetres per participar de les reunions, connectar-se telemàticament els és molt més fàcil. També suposa un canvi en el funcionament: cadascú mesura molt més el temps que fa servir, les dinàmiques que podrien fer-se llargues s’han tornat més eficients.\nCom ha afectat aquesta dimensió al definir el marc estratègic per al 2023?\nEl que volem és rellegir el moviment i trobar elements que s’han d’incorporar estratègicament per la visió de futur. La comunicació i la governança són punts claus que van de la mà.\nTenint un espai molt gran hem d’estar al territori físicament però també telemàticament. Sobretot quan parlem de governança: no cal que les persones es desplacin, cal que puguin participar-hi.\nUn dels temes que ha sortit molt al debat és que les persones han d’estar dins de la informació. Ja no ens serveix allò d’enviar un correu que pot ser que no l’obri ningú. Cal estar en xarxa, i l’accés a la informació és molt diferent.\nQuè heu iniciat per adaptar-vos a la situació actual?\nHem fet una aplicació mòbil que ha servit per connectar a la gent del barri. Aquesta connectivitat és una actualitat al moment, et permet estar en temps real i conèixer informació que sinó no tindries a mà.\nTambé vam preparar també una campanya d’aliments. Un total de 300 cistelles de producte fresc com carn, verdura o peix, que vam repartir a l’àrea metropolitana de Barcelona. Físicament, s’havia de portar a un lloc, però la resta de la preparació va ser del tot telemàtic, una connexió molt pràctica que per telèfon hagués costat molt més.\nHem posat en marxa, també, unes càpsules formatives. Havíem previst posar-les en marxa més endavant, però al ser una necessitat les vam activar. Són un total de 14 capsules diferents. Es fa la formació en directe, en interacció amb les persones que hi participen, i que un cop acabades queden penjades a disposició de tothom. És important que els veïns i veïnes vegin que el món no s’atura, canvien les formes però et mantens en allò que és necessari i interessant.\nCONFAVC, moviment veïnal, associacions de veïns i veïnes


La ciutat d'Amatrice, que ha quedat devastada pel terratrèmol, havia d'acollir aquest cap de setmana el 50è Festival dels Espaguetis a l'Amatriciana, amb centenars de persones\nAgències Amatrice 24/08/2016 14:53\n651x366 "Veus sota les runes", la feina contra rellotge dels equips de rescat a Itàlia / Reuters "Veus sota les runes", la feina contra rellotge dels equips de rescat a Itàlia / Reuters\nTota una família sencera de quatre membres, inclosos un nen de 8 mesos i un altre 9 anys, han quedat sepultats a casa mentre dormien al poble d' Accumoli. Els equips de rescat que treballen sense descans als pobles afectats pel terratrèmol d'aquesta matinada al centre d'Itàlia han aconseguit treure'n els cossos ja sense vida.\n"Se'ls ha endut a tots de cop!", es lamentava acusant Déu l'àvia dels petits, mentre un dels bombers treia el cos del més petit cobert amb una manta blanca.\nA només 15 quilòmetres al sud, Amatrice, votada l'any passat com una de les ciutats més boniques d'Itàlia, ha quedat totalment devastada pel sisme i on s'han registrat la majoria de víctimes mortals (entre elles almenys un nen també). "Tres quartes parts de la ciutat ja no hi són", ha dit l'alcalde, Sergio Pirozzi. "Ara l'objectiu és salvar tantes vides com sigui possible. Hi ha veus sota les runes, hem de salvar aquesta gent".\n540x306 "Veus sota les runes", la feina contra rellotge dels equips de rescat a Itàlia / Reuter "Veus sota les runes", la feina contra rellotge dels equips de rescat a Itàlia / Reuter\nTot i ser un poblet de 2.700 habitants, aquests dies estava especialment ple de turistes per l'estiu i perquè aquest cap de setmana s'hi celebrava la cinquantena edició del tradicional Festival dels Espaguetis a l'Amatriciana, una recepta tradicional del poble que s'ha convertit en un dels plats més típics de tota Itàlia, a base de tomàquet i 'bacon'. El festival reuneix en aquest poblet cada últim cap de setmana d'agost centenars de persones, algunes de les quals ja havien començat a arribar, segons Reuters.\n"Hi ha tot de gent jove aquí, ara. És la temporada de vacances, i el festival de la ciutat s'havia de celebrar demà passat. Molta gent venia per això", va explicar Giancarlo, un dels veïns mentre esperava assegut al carrer vestit només amb la roba interior. "És terrible, tinc 65 anys i mai no havia experimentat res com això; petits tremolors, sí, però res de tan gros. És una catàstrofe", es lamentava.\nL'hospital de la ciutat ha quedat parcialment derruït pel terratrèmol i els pacients han estat traslladats al carrer, on s'han instal·lat els metges amb lliteres també per atendre les víctimes. Les escoles del poble s'havien convertit en alberg improvisat per als que s'han quedat sense casa.\n540x306 A Amatrice, l'hospital es va trasllada al carrer pel terratrèmol. / Reuters A Amatrice, l'hospital es va trasllada al carrer pel terratrèmol. / Reuters\nSor Mariana, de nacionalitat albanesa, explicava a l'agència Efe que passats quarts de quatre de la matinada s'ha despertat amb el tremolor, i el primer que ha fet ha sigut "posar-se la roba i amagar-se sota el llit". A la residència de la tercera edat on treballa i viu, s'han salvat quatre persones, però encara hi ha quatre dones grans i tres monges desaparegudes.\nAmatrice és coneguda també com la ciutat de les cent esglésies, entre les que destaca la basílica de Sant Francesc, d'estil gòtic, a més d'altres monuments arquitectònics d'entre el segle XIII i XVIII, amb estils diversos com el barroc o el renaixentista.\nAccumoli, que té poc més de 600 habitants, també va ser fundada al segle XII i conservava algun edifici d'aquella època, com la Torre Cívica o palaus com el del Podestà, que han quedat afectats.\nAlmenys 38 morts i 150 desapareguts en el terratrèmol de 6,2 graus al centre d'Itàlia


Peuades damunt s'arena: Fugir\nQui emigra, fuig.\nFuig de la desesperació de no trobar feina o de treballar de sol a sol sense cobrir la necessitats bàsiques de la família. Fuig de la fam, de la sequera, de la terra eixorca, de l’explotació laboral, de la repressió dels governs autoritaris, de la guerra, de la violència i de la tortura. Fuig d’un país que no ofereix cap oportunitat als joves i condemna els vells a la misèria.\nEmigra qui pot, no qui vol. Qui s’ho pot pagar, venent els seus béns, hipotecant la família, llogant el seu cós o fermant-se a uns préstecs que haurà de tornar durant anys, fins que les màfies en tenguin prou.\nAra ens ha commogut la foto del petit Aylan, mort en una platja de Turquia. Una criatura de 3 anys, ofegada, fugint dels horrors de la guerra —morts, violacions, tortures, destrucció, por— intentant arribar a les costes europees per poder dur una vida normal, en pau, com els nostres fills. Ell i tota la família van morir en el naufragi d’una embarcació precària, a vessar de refugiats de guerra, en plena nit, just acabaven de partir.\nNomés es va salvar el pare d’Aylan, Abdulá, al qual ja no li queda res: no té família, ni els diners que es van quedar les màfies que els havien de portar fins a Grècia; només li resta plorar els seus morts en un país destruït. Canadà, després d’haver-li denegat l’asil i un cop consumada la tragèdia que posa els països del nord en entredit, li’n torna a oferir, però l’home l’ha rebutjat. Està desolat.\nAbdulà, en nom de tots els refugiats, demana a la comunitat internacional que faci el possible per evitar que aquests fets es tornin a repetir: “Vull que el món sencer ens escolti des de Turquia, on hem arribat fugint de la guerra. Tenc un enorme patiment. Faig aquestes declaracions per evitar que altres persones passin per aquest patiment”, va declarar.\nEls espanyols també vam patir la guerra, la repressió i l'exili. Ens n'hem oblidat?\nAquesta tragèdia i totes les que es succeeixen cada dia —2.000 persones salpen a diari des de Turquia a la cerca d’una vida en pau— em fan pensar en el fracàs de la humanitat, en la involució de l’homo sapiens cap a l’homo brutus tecnologicus. Perquè si és ver que hem evolucionat tècnicament i científica, no es pot dir el mateix sobre una evolució cap a uns valors humans més amplis quant a solidaritat i compassió.\nAhir pensava que, com a espècie humana, certament no tenim solució: cada cop més interessats, més insolidaris, més intolerants, més destructors. Homo homini lupus. Però després de veure les mostres de suport de multitud de grups de persones i d’algunes ciutats i comunitats autònomes decidides a organitzar l’acolliment de refugiats —en contrast amb la inactivitat del govern espanyol—, aquest matí he vist brillar el sol amb un raig d’esperança per a la humanitat.\nPublicat per Joana M. Garau Sobrino a 10:01\nEtiquetes de comentaris: Emigració, Refugiats, Síria


També s'han aprovat els serveis amb presència essencial, que obriran portes a partir del dilluns 8 de juny amb cita prèvia\nAjuntament de Constantí ARXIU / INFOCAMP\nDissabte, 06 Juny 2020 21:34\nL'Ajuntament de Constantí va aprovar el dijous 4 de juny el Pla de Contingència de l'Ajuntament de Constantí per al retorn segur dels empleats públics a la feina presencial. Aquest pla de contingència ha estat aprovat per unanimitat del Comité de Seguretat i Salut i de la Mesa General de Negociació, i preveu la incorporació paulatina dels diferents serveis municipals.\nEl Pla de contingència preveu la incorporació d’obligacions de comportament per part del personal, com ara l’obligació de preservar la separació física o la utilització d’equips de protecció individual, en el benentès que se seguirà fomentant el teletreball en determinats serveis de forma preferent, sempre que sigui tècnicament i raonablement possible. Igualment, el Pla inclou el Protocol d’actuació davant de casos probables o confirmats de la COVID-19.\nTambé s'han aprovat els serveis amb presència essencial, que obriran portes a partir del proper dilluns dia 8 de juny, i que ara per ara funcionaran amb un servei de cita prèvia centralitzat. A disposició de tots els ciudatans i per donar un servei totalment personalitzat obriran: l'Oficina d’Atenció al Ciutadà, l'Oficina d’ajudes COVID19, el Jutjat de Pau, la Biblioteca Municipal i l'Arxiu.


Ronce BUD macerat BIO 30ML BIOGEMM nostra opinió sobre la composició en la nostra farmàcia en línia\nRonce BUD macerat BIOGEMM BIO 30 ML\nAmb eficàcia i de forma natural contra els trastorns respiratoris recurrents.\n30 ml ampolla feta de brots de maceració Bio esbarzer, per millorar la insuficiència respiratòria.\nDescripció blackberry brot macerat bio\nEl macerat Bramble es recomana especialment per als problemes respiratoris crònics.\nConsells d'aplicació i assessorament sobre brot esbarzer bio macerada\nComposició blackberry brot macerat bio\nBrots macerat de glicerina i joves brots de esbarzer\nPrecaucions per a l'ús amb el brot blackberry bio macerada\nLa introducció de la esbarzer brot bio macerada\nProductes gemmotherapy brot blackberry bio macerada es preparen només amb els brots frescos, de l'agricultura orgànica, es van estabilitzar directament en el lloc de la collita. Estan concentrats (sense diluir a diferència de laboratori productes gemmotherapy Boiron) per preservar totes les propietats del rovell bio.